Ma wat haar, seun in kar vergas se name bekend | Maroela Media
ŉ Ma van Pretoria wat haarself en haar 8-jarige seun Dinsdagaand in ŉ voertuig by ŉ winkelsentrum vergas het, se name is bekendgemaak.
Volgens adjudant-offisier Annabelle Middleton, ŉ woordvoerder van die Brooklyn-polisiestasie, is die liggame van Emily Mokobane (30) en haar seun, Jansen, in ŉ Chevy Aveo by die Atterbury Valuemart-winkelsentrum gevind. Hulle het in Mountain View, in die weste van Pretoria, gewoon.
Mokobane het haarself en die seun glo in die voertuig toegesluit en vergas. ŉ Emmer met ŉ onbekende skadelike vloeistof is op die agtersitplek van die voertuig gekry. Albei was in die voorste sitplekke van die voertuig, met hul sitplekke afgeslaan en hul liggame was onder ŉ kombers toegegooi.
ŉ Veiligheidsbeampte het die gru-ontdekking gemaak en die polisie ontbied.
“Die rede vir die beweerde selfmoord is nog nie bekend nie. Daar is nie ŉ selfmoordbrief gevind nie,” het Middleton aan Maroela Media gesê. Sy sê die polisie ondersoek ŉ saak van selfmoord en moord. Die onbekende vloeistof is vir forensiese toetse gestuur en ŉ nadoodse ondersoek word gedoen.